**Libertate pentru presă**

Platforma unionistă Acțiunea 2012 își exprimă îngrijorarea cu privire la recentele amenințări lansate la adresa pluralismului și libertății mass-media din Republica Moldova. Excluderea unor posturi din pachetele mai multor operatori prin cablu, fără niciun fundament sau explicație, lezează libertatea de exprimare conform standardelor internaționale în materie.

Acțiunea 2012 consideră că ar fi regretabilă revenirea la situațiile provocate de regimul comunist instalat la putere în perioada 2001-2009, care a refuzat acordarea sau a retras licențele unor ziare şi posturi de radio şi tv considerate de opoziție. Printre acestea s-a aflat şi postul TVR căruia, în luna septembrie 2007, i s-a retras fără nicio motivaţie licenţa şi a încetat să mai emită pe teritoriul Republicii Moldova. Mass-media independentă politic și financiar asigură echilibru în reflectarea vieții politice și sociale din cel de-al doilea stat românesc. Acțiunile de intimidare, presiunile sau controlul direct asupra activității mass-media ca activitate de interes public reprezintă abuzuri de putere și periclitează valorile și principiile democrației.

Platforma unionistă Acțiunea 2012 solicită autorităților de la Chișinău să asigure un mediu transparent care să permită garantarea libertății de exprimare și a diversității de opinii, în condițiile în care la nivel de populație există așteptarea și nevoia de presă obiectivă, angajată social și neînregimentată politic.

**Platforma unionistă Acțiunea 2012 15 noiembrie 2014**